**ΘΕΜΑ:** Κατάργηση ένστασης του άρθρου 127

Ημ/νία υποβολής ***19/07/2022***

**Ερώτηση:**

Σε διαδικασία απευθείας ανάθεσης, η πρόσκληση για υποβολή προσφοράς αναρτήθηκε στο ΚΗΜΔΗΣ 15-2-2022. Κατατέθηκαν δύο προσφορές. Η απόφαση ανάθεσης πάρθηκε από το ΔΣ και αναρτήθηκε 15-3-2022. Για την παραπάνω ανάθεση ισχύει η ένσταση του άρθρου 127 (δεδομένου ότι η διαδικασία εκκίνησε πριν την κατάργησή της);

**Απάντηση:** Από την 1η-03-2022 τέθηκαν σε ισχύ οι διατάξεις του άρθρου 127 του ν. 4412/2016, όπως το τελευταίο αντικαταστάθηκε με το άρθρο 55 του ν.4782/2021 (Πρβλ., ως προς τον χρόνο έναρξης ισχύος, το άρθρο 142 παρ.1ε του ν. 4782/2021,όπως τροποποιήθηκε με το άρθρο 57 του ν. 4825/2021).

Αντιστοίχως τέθηκαν σε ισχύ και οι διατάξεις της παρ. 1 του άρθρου 345 του ν. 4412/2016, όπως τροποποιήθηκαν με το άρθρο 143 του ν.4782/2021 (Πρβλ., ως προς τον χρόνο έναρξης ισχύος, το άρθρο 142 παρ.1 του ν. 4782/2021, όπως τροποποιήθηκε με το άρθρο 57 του ν. 4825/2021).

Ειδικότερα, από τον συνδυασμό των ως άνω διατάξεων προκύπτουν τα ακόλουθα:

Από την 01-03-2022 καταργείται η ένσταση στις διαδικασίες απευθείας ανάθεσης του άρθρου 118 του ν. 4412/2016, ανεξαρτήτως χρηματικού ορίου αυτής (30.000,00 ή 60.000,00 ευρώ, ανά περίπτωση) και οι σχετικές διαφορές, για τις εν λόγω διαδικασίες, υπόκεινται μόνο σε δικαστική προστασία ενώπιον του αρμόδιου Διοικητικού Εφετείου, σύμφωνα με τα ειδικότερα οριζόμενα στην παρ. 1 του άρθρου 127.

Επισημαίνεται ότι, κατόπιν της ως άνω νομοθετικής μεταβολής, οι διαφορές που αναφύονται από συμβάσεις που ανατίθενται με οποιαδήποτε διαδικασία (πλην της απευθείας ανάθεσης) με εκτιμώμενη αξία ανώτερη των 30.000,00 ευρώ και έως 60.000,000 ευρώ χωρίς ΦΠΑ υπόκεινται εφεξής σε προδικαστική προσφυγή ενώπιον της ΑΕΠΠ και κατ΄ επέκταση τυγχάνουν εφαρμογής οι διατάξεις του Βιβλίου IV του ν. 4412/2016, σε αντίθεση με τις προϊσχύουσες διατάξεις, σύμφωνα με τις οποίες σε προδικαστική προσφυγή υπόκειντο διαφορές από συμβάσεις με εκτιμώμενη αξία ανώτερη των 60.000,00 ευρώ.

Από το ως άνω χρονικό σημείο (01-03-2022),σύμφωνα με τα οριζόμενα στην παρ. 2 του άρθρου 127, ειδικά ως προς τα ζητήματα έννομης προστασίας για δημόσιες συμβάσεις του άρθρου 119, περί συμβάσεων ενεργειών τεχνικής βοήθειας:

α) με εκτιμώμενη αξία άνω των εξήντα χιλιάδων (60.000) ευρώ, εφαρμόζεται το Βιβλίο IV,

β) με εκτιμώμενη αξία έως και εξήντα χιλιάδων (60.000) ευρώ, εφαρμόζεται η παρ. 1. του άρθρου 127,

Τέλος τίθεται σε ισχύ, από 01-03-2022, και η περ. α της παρ. 11 του άρθρου 221 του ν. 4412/2016, όπως τροποποιήθηκε με το άρθρο 108 του ν.4782/2021, από την οποία απαλείφονται τα εδάφια ως προς τις Επιτροπές Ενστάσεων, σε συνέχεια και των ως άνω νομοθετικών μεταβολών για την κατάργηση των ενστάσεων (Πρβλ. ως προς την έναρξη ισχύος το άρθρο 142 ν.4782/2021 παρ.1ε` και 2 όπως τροποποιήθηκε με το άρθρο 57 Ν.4825/2021)

Επισημαίνεται ότι τα ως άνω ισχύουν αναλογικά, από 01-03-2022, και για τις συμβάσεις του Βιβλίου ΙΙ, σύμφωνα με το άρθρο 333Α, όπως το τελευταίο αντικαταστάθηκε με το άρθρο 131 του ν.4782/2021. (Aνακοίνωση Ε.Α.Α.ΔΗ.ΣΥ. 04.03.2022)

Επομένως για διαφορές που αναφύονται μετά την 1/03/2022 σε διαδικασίες απευθείας ανάθεσης του άρθρου 118 του ν. 4412/2016 εφαρμόζονται τα προβλεπόμενα στο άρθρο 127 του ν. 4412/2016, όπως το τελευταίο αντικαταστάθηκε με το άρθρο 55 του ν.4782/2021.